चुनावक बोखार छै,
सभ केओ बेहाल छै,
तकनहु भेटैछ केओ, नेता ने सुच्चा । ।
 मिथिलाक आँच पर,
रोटी अछि सेकि रहल,
मिथिलेकेँ बेचि रहल, लबड़ा आ लुच्चा । ।
 भाषणमे मिथिला छै,
भाषणमे मैथिली,
घऽर ओकर - मैथिली बूझय ने बच्चा । ।
 मिथिलाक जनगण छै,
दिल्ली आ पटना लए,
भोटक जोगार बस, जीत बुझू पक्का । ।
 योजनाक बात भेल,
देशक बिकाश लेल,
भेटत मजूर कतऽ - मिथिला केर बच्चा । ।
 देशक अजादी केर,
सत्तरि अछि लागि रहल,
पर ने उद्योग एतए, नहिञे छी धन्धा । ।
 सरकारक नीति ई,
नञि जानि केहेन छी,
भोगि रहल कुहरि रहल, मिथिलाक बच्चा । ।
 प्रदेशक जबार भल,
मिथिलाक पात पर,
मड़ुआक रोटी अछि, माँगू ने कुच्चा । ।
 आन भाग देशक,
जोगार करए पेटक,
पोल्हाबए कुटुमे छऽ, देशे समुच्चा । ।
 हर भाग देशक,
जँ बनतै उत्पादक,
तँऽ तोँही कहह, के हेतै उपभोक्ता । । 